Document ID: 32005R0208

KOMISSION ASETUS (EY) N:o 208/2005,
annettu 4 päivänä helmikuuta 2005,
asetuksen (EY) N:o 466/2001 muuttamisesta polysyklisten aromaattisten hiilivetyjen osalta
(ETA:n kannalta merkityksellinen teksti)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon elintarvikkeissa olevia vieraita aineita koskevista yhteisön menettelyistä 8 päivänä helmikuuta 1993 annetun neuvoston asetuksen (ETY) N:o 315/93 (1) ja erityisesti sen 2 artiklan 3 kohdan,
on kuullut elintarvikealan tiedekomiteaa,
sekä katsoo seuraavaa:
(1)
Komission asetuksessa (EY) N:o 466/2001 (2) vahvistetaan vieraiden aineiden enimmäismäärät tietyissä elintarvikkeissa, joihin luetaan myös imeväisille ja pikkulapsille tarkoitetut elintarvikkeet, äidinmaidonkorvikkeista ja vieroitusvalmisteista 14 päivänä toukokuuta 1991 annetussa komission direktiivissä 91/321/ETY (3) ja imeväisille ja pikkulapsille tarkoitetuista viljapohjaisista valmisruoista ja muista lastenruoista 16 päivänä helmikuuta 1996 annetussa komission direktiivissä 96/5/EY (4) kuvatulla tavalla.
(2)
Jotkin jäsenvaltiot ovat vahvistaneet polysyklisten aromaattisten hiilivetyjen (PAH) enimmäismääriä tietyissä elintarvikkeissa. Kun otetaan huomioon jäsenvaltioiden väliset erot ja niihin liittyvä kilpailun vääristymisen riski, yhteisön toimet ovat välttämättömiä markkinoiden yhtenäisyyden varmistamiseksi noudattaen kuitenkin suhteellisuusperiaatetta.
(3)
Elintarvikealan tiedekomitea on todennut 4 päivänä joulukuuta 2002 antamassaan lausunnossa, että useat PAH-yhdisteet aiheuttavat perimän muutoksia ja syöpää. Laboratoriotutkimuksissa kokeellisia kasvaimia aiheuttavat pitoisuudet olivat moninkertaisia verrattuna elintarvikkeissa odotettavissa oleviin ja kulutettaviin pitoisuuksiin. Perimän muutoksia ja syöpää aiheuttavien aineiden muut kuin kynnysvaikutukset huomioon ottaen PAH-yhdisteiden pitoisuuksia elintarvikkeissa olisi kuitenkin pienennettävä niin alhaiseksi kuin on kohtuudella mahdollista.
(4)
Elintarvikealan tiedekomitean mukaan bentso(a)pyreeniä voidaan käyttää elintarvikkeiden sisältämien syöpää aiheuttavien PAH-yhdisteiden esiintymisen ja vaikutusten merkkiaineena, ja tällaisia syöpää aiheuttavia PAH-yhdisteitä ovat myös bentso(a)antraseeni, bentso(b)fluoranteeni, bentso(j)fluoranteeni, bentso(k)fluoranteeni, bentso(g,h,i)peryleeni, kryseeni, syklopenta(c,d)pyreeni, dibentso(a,h)antraseeni, dibentso(a,e)pyreeni, dibentso(a,h)pyreeni, dibentso(a,i)pyreeni, dibentso(a,l)pyreeni, indeno(1,2,3-cd)pyreeni ja 5-metyylikryseeni. On tarpeen tarkemmin analysoida näiden PAH-yhdisteiden suhteellisia osuuksia elintarvikkeissa sen tarkastelemiseksi tulevaisuudessa, soveltuuko bentso(a)pyreeni edelleen käytettäväksi merkkiaineena.
(5)
PAH-yhdisteet voivat saastuttaa elintarvikkeita sellaisissa kuumennus- ja kuivausprosesseissa, joiden aikana palamistuotteet joutuvat suoraan kosketukseen elintarvikkeiden kanssa. Elintarvikeöljyjen, kuten oliivin puristemassaöljyn, valmistukseen liittyvät prosessit, joita ovat kuivaus suorassa kosketuksessa tulen kanssa ja kuumennus, voivat johtaa korkeisiin PAH-pitoisuuksiin. Öljyjen jalostuksen yhteydessä bentso(a)pyreenin poistamiseen voidaan käyttää aktiivihiiltä. On epäselvää, poistuvatko kaikki haitalliset PAH-yhdisteet tehokkaasti jalostusprosesseissa. Olisi käytettävä sellaisia valmistus- ja prosessointimenetelmiä, joissa öljyt eivät joudu ollenkaan alttiiksi PAH-yhdisteille.
(6)
Kansanterveyden suojelemiseksi on tarpeen vahvistaa bentso(a)pyreenin enimmäismäärät tietyissä rasvoja ja öljyjä sisältävissä elintarvikkeissa sekä niissä elintarvikkeissa, joiden savustus- tai kuivausprosessit voivat aiheuttaa huomattavaa saastumista. Imeväisille tarkoitettuja elintarvikkeita varten on vahvistettava alhaisemmat enimmäismäärät, joihin päästään valvomalla tiukasti imeväisille ja pikkulapsille tarkoitettujen äidinmaidonkorvikkeiden, vieroitusvalmisteiden, viljapohjaisten valmisruokien ja muiden lastenruokien valmistusta ja pakkausta. Enimmäismäärät on tarpeen vahvistaa myös etenkin kalalle ja kalastustuotteille, joihin liittyy huomattavan saastumisen mahdollisuus ympäristön pilaantumisen, kuten aluksesta valuvan öljyn, vuoksi.
(7)
Joistakin elintarvikkeista, kuten kuivatuissa hedelmistä ja ravintolisistä, on löydetty bentso(a)pyreeniä, mutta saatavilla olevien tietojen perusteella ei ole voitu lopullisesti vahvistaa, mitkä pitoisuudet ovat kohtuudella mahdollisia. Lisätutkimuksia tarvitaan sen selventämiseksi, mitkä pitoisuudet ovat näissä elintarvikkeissa kohtuudella mahdollisia. Tutkimustulosten valmistumiseen asti olisi sovellettava bentso(a)pyreenin enimmäismääriä asianomaisissa valmistusaineissa, kuten ravintolisissä käytettävissä öljyissä ja rasvoissa.
(8)
Asetus (EY) N:o 466/2001 olisi muutettava vastaavasti.
(9)
Tässä asetuksessa säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON ANTANUT TÄMÄN ASETUKSEN:
1 artikla
Muutetaan asetuksen (EY) N:o 466/2001 liite I tämän asetuksen liitteen mukaisesti.
2 artikla
Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
Sitä sovelletaan 1 päivästä huhtikuuta 2005.
Asetusta ei sovelleta tuotteisiin, jotka on sovellettavien säännösten mukaisesti saatettu markkinoille ennen 1 päivää huhtikuuta 2005. Elintarvikealan toimijan on todistettava, milloin tuotteet saatettiin markkinoille.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 4 päivänä helmikuuta 2005.

Labels: 0
3
17
20